ব্লু ম্যাকাওয়ের মৃত্যুকে কেন্দ্র করে উত্তেজনা, বন্ধ হয়ে গেল কলকাতার ‘The Vet Spectrum Animal & Bird Clinic’

কলকাতা: আলিপুর চিড়িয়াখানার (Alipore Zoo) কাছে অবস্থিত পশু ও পাখির চিকিৎসালয় ‘The Vet Spectrum Animal & Bird Clinic’-এ মঙ্গলবারের গোলমালের পর পরিস্থিতি উত্তপ্ত হয়ে ওঠে। পরে পুলিশ এসে ক্লিনিকটি সিল করে দেয়। যদিও স্থানীয় সূত্রে খবর, ক্লিনিকটি আপাতত বন্ধ থাকলেও সম্পূর্ণভাবে কার্যক্রম বন্ধ হয়নি, তবে কার্যত অচল অবস্থায় রয়েছে।

ঘটনার সূত্রপাত টালিগঞ্জের প্রতাপাদিত্য রোডে অবস্থিত এই ক্লিনিকে এক অসুস্থ ব্লু ম্যাকাওয়ের মৃত্যুকে কেন্দ্র করে। পাখিটির মৃত্যুর পর মালিক রাহুল চক্রবর্তী ও তাঁর পরিবার ক্লিনিকে গিয়ে বিক্ষোভ দেখান। অভিযোগ, গোলমালের সময় ক্লিনিকের কর্তা বরুণ কাজারিয়া কয়েকজন মহিলাকে ধাক্কাধাক্কি ও মারধর করেন। সেই অভিযোগের ভিত্তিতে টালিগঞ্জ থানার পুলিশ বরুণ কাজারিয়াকে গ্রেফর করেছে।

আরও পড়ুন: এসএসসি পরীক্ষায় নম্বর বিভাজন নিয়ে মামলা, তালিকা তৈরির পদ্ধতি জানতে চাইল আদালত

অন্যদিকে, বরুণ কাজারিয়ার দাবি, রাহুল চক্রবর্তী ও তাঁর পরিবারের সদস্যরাই ক্লিনিকে হম্বিতম্বি করে ভাঙচুর চালান। তাঁর অভিযোগ, মঙ্গলবার রাতে তাঁকে স্থানীয় কাউন্সিলর মালা রায়ের ওয়ার্ড অফিসে নিয়ে গিয়ে মারধর করা হয়।

এই ঘটনাকে কেন্দ্র করে এলাকায় রাজনৈতিক রং লেগেছে বলে দাবি স্থানীয়দের। যদিও অনেকেই ক্যামেরার সামনে মুখ খুলতে চাননি, তবে অনেকে দাবি করেছেন, ঘটনার পেছনে একটি রাজনৈতিক দলের প্রভাব রয়েছে।

বর্তমানে ক্লিনিক চত্বরে পুলিশ মোতায়েন করা হয়েছে, পরিস্থিতি নিয়ন্ত্রণে রাখতে প্রশাসন সতর্ক। স্থানীয় সূত্রে খবর, ‘The Vet Spectrum Animal & Bird Clinic’ আপাতত সিল করা হলেও সম্পূর্ণভাবে বন্ধ ঘোষণা করা হয়নি।